text: Dueskytter slipper for tiltale for manddrab
  01 april 2011 kl. 14.25
  Det var ikke forsøg på manddrab, da en 45-årig mand skød på en mark ved Sønderskovvej i Andkær ved Børkop i august sidste år. Det har anklagemyndigheden slået fast.
  Derfor er sigtelsen for forsøg på manddrab blevet frafaldet, oplyser Vejle Amts Folkeblad.
   
  I stedet er manden og hans noget yngre kammerat blevet sigtet for i grov kådhed at have forvoldt fare for andres liv eller førlighed i august sidste år.
  
  Skød mod duer
  Den 45-årige, der skød med riflen, har tidligere forklaret i et grundlovsforhør, at han ikke skød mod politiet, men efter en flok duer, som han ville skræmme væk. Den yngre kammerat hjalp ham ved at lade riflen og række den til ham.
  Sagen er sendt i retten og den kommer forventeligt for i løbet af de næste par måneder.
   
  De to mænd blev anholdt under dramatiske omstændigheder.
  De forsøgte at flygte i en bil ind over en mark, men politifolk til fods forfulgte dem med trukne pistoler. Bilen blev standset, og de to mænd blev passiveret og lagt i håndjern.
  